CELEX: 32020D2073
Language: bg
Date: 2020-12-07 00:00:00
Title: Решение (ЕС) 2020/2073 на Съвета от 7 декември 2020 година относно позицията, която трябва да се заеме от името на Европейския съюз в рамките на Съвета за асоцииране ЕС—Турция във връзка с изменението на Решение № 1/98 на Съвета за асоцииране ЕО—Турция относно търговския режим за селскостопански продукти чрез замяна на протокол 3 към него относно определението на понятието „продукти с произход“ и методите на административно сътрудничество

15.12.2020   
               
               
                  BG
               
               
                  Официален вестник на Европейския съюз
               
               
                  L 424/49
               
            
         РЕШЕНИЕ (ЕС) 2020/2073 НА СЪВЕТА
         от 7 декември 2020 година
         относно позицията, която трябва да се заеме от името на Европейския съюз в рамките на Съвета за асоцииране ЕС—Турция във връзка с изменението на Решение № 1/98 на Съвета за асоцииране ЕО—Турция относно търговския режим за селскостопански продукти чрез замяна на протокол 3 към него относно определението на понятието „продукти с произход“ и методите на административно сътрудничество
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Решение № 1/98 на Съвета за асоцииране ЕО—Турция от 25 февруари 1998 г. относно търговския режим за селскостопански продукти (1) (наричано по-нататък „решението“) беше сключено от Съюза с Решение 98/223/ЕО на Съвета и влезе в сила на 1 януари 1998 г.
                  
               
                     (2)
                  
                  
                     В решението е включен протокол 3 относно определението на понятието „продукти с произход“ и методите на административно сътрудничество (наричан по-нататък „протокол 3“). С Решение № 3/2006 на Съвета за асоцииране ЕО—Турция (2) протокол 3 беше заменен с нов протокол. Съгласно член 39 от протокол 3 Съветът за асоцииране може да реши да измени разпоредбите на протокол 3.
                  
               
                     (3)
                  
                  
                     По време на следващото си заседание Съветът за асоцииране ще приеме решение за изменение на споразумението чрез замяна на протокол 3 (наричано по-нататък „решение“) преди края на 2023 г.
                  
               
                     (4)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета за асоцииране, тъй като решението ще породи задължителни правни последици в Съюза.
                  
               
                     (5)
                  
                  
                     С Решение 2013/94/ЕС на Съвета (3) Съюзът сключи Регионалната конвенция за паневросредиземноморските преференциални правила за произход (наричана по-нататък „конвенцията“), която за него влезе в сила на 1 май 2012 г. В нея се съдържат разпоредби относно произхода на стоките, които се търгуват по силата на съответните двустранни споразумения за свободна търговия, сключени между договарящите страни по конвенцията, като посочените разпоредби се прилагат без да се накърняват принципите, заложени в тези двустранни споразумения.
                  
               
                     (6)
                  
                  
                     В член 6 от конвенцията се предвижда всяка договаряща страна да предприеме подходящи мерки, за да гарантира ефективното ѝ прилагане. За тази цел решението ще въведе динамично позоваване на конвенцията в протокол 3, за да се позовава винаги на последната версия на Конвенцията в сила.
                  
               
                     (7)
                  
                  
                     Обсъжданията по изменението на конвенцията доведоха като резултат до нов набор от модернизирани и по-гъвкави правила за произход, които ще бъдат включени в конвенцията. Докато бъде сключено и влезе в сила изменението на конвенцията, Съюзът и Република Турция се договориха да започнат възможно най-скоро да прилагат алтернативен набор от правила за произход, основаващи се на тези в изменената конвенция, които може да се използват двустранно като алтернатива на правилата за произход, определени в конвенцията (наричани по-нататък „преходни правила“). За тази цел в решението ще бъдат предвидени и преходните правила.
                  
               
                     (8)
                  
                  
                     В зоната на кумулация, състояща се от държавите от ЕАСТ, Фарьорските острови, Съюза, Република Турция, участниците в процеса на стабилизиране и асоцииране, Република Молдова, Грузия и Украйна, следва да бъде запазена възможността за използване на сертификати за движение EUR.1 или на декларации за произход вместо сертификати за движение EUR-MED или декларации за произход EUR-MED, като дерогация от разпоредбите на Конвенцията, приложими при диагонална кумулация между тези участници.
                  
               
                     (9)
                  
                  
                     Следователно позицията на Съюза в рамките на Съвместния комитет следва да се основава на проекта на решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета за асоцииране във връзка с изменението на Решение № 1/98 на Съвета за асоцииране ЕО—Турция относно търговския режим за селскостопански продукти чрез замяна на протокол 3 към него, се основава на проекта на решение на Съвета за асоцииране (4).
         
         
            Член 2
            Настоящото решение влиза в сила в деня на приемането му и срокът на действието му изтича на 31 декември 2023 година.
         
         
            Съставено в Брюксел на 7 декември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 86, 20.3.1998 г., стр. 1.
         
            (2)  Решение № 3/2006 на Съвета за асоцииране ЕО—Турция от 19 декември 2006 г. за изменение на протокол 3 към Решение № 1/98 на Съвета за асоцииране ЕО—Турция от 25 февруари 1998 г. относно търговския режим за селскостопански продукти (вж. документ CE-TR 110/06 на http://register.consilium.europa.eu).
         
            (3)  Решение 2013/94/ЕС на Съвета от 26 март 2012 г. за сключване на Регионалната конвенция за паневросредиземноморските преференциални правила за произход (ОВ L 54, 26.2.2013 г., стр. 3).
         
            (4)  Вж. документ ST 11128/20 на http://register.consilium.europa.eu.